Rosa Lund (EL), 2013-11-01:
Den forskning, der er lavet på dagtilbudsområdet, peger på, at jo mere tid børn i de tidlige år tilbringer med en voksen, jo bedre muligheder har de for at klare sig godt i skolen, og jo bedre muligheder har de for at klare sig godt senere i livet.
Og når 98 pct. af de danske børn tilbringer størstedelen af deres vågne tid i dagtilbud, er det jo også fuldstændig afgørende, hvad det er for nogle voksne, de så bruger tiden sammen med.
Det er vigtigt, at de voksne, der er i vores dagtilbud, har de bedste forudsætninger for at udvikle børnenes motorik, sprog og evne til at indgå i forpligtende fællesskaber.
De kan nemlig få mennesker til at blomstre, og det er lige præcis derfor, vi ikke kun skal uddanne pædagoger til dagtilbud, men uddanne pædagoger til et bredere spektrum.
Uanset om de arbejder med børn eller om de arbejder med hjemløse eller unge med handicap, arbejder alle pædagoger med relationer, og derfor har de brug for mange af de samme forudsætninger.
Derfor er vi i Enhedslisten rigtig glade for, at vi har fastholdt en generalistuddannelse, men med en meget skarpere og en meget tydeligere specialisering af de pædagogstuderende. Vi ved, at ved at de studerende har en grunddel på 60 ECTS-point, inden de vælger deres specialisering, sikrer vi, at den studerende er oplyst om og kender til de forskellige retninger og de forskellige måder at arbejde med pædagogik på.
Og det er jo netop for at sikre, at de studerende er forberedt på bedst mulig måde til det arbejdsmarked og til de grupper, de skal ud til.
I Enhedslisten havde vi ønsket os, at man havde afskaffet de lønnede praktikker, ligesom flere af høringsparterne peger på, for netop at sikre, at den studerende ikke er en del af normeringen og på den måde vil kunne få mere tid til at reflektere over sin egen praksis og mere tid til at observere de allerede uddannede pædagoger og deres praksis.
Med den nye pædagoguddannelse er der dog én SU-praktik mere, end der er i dag, nemlig en undersøgende praktik, og det ser vi i Enhedslisten som et rigtig godt skridt på vejen til forhåbentlig at nå til, at de lønnede praktikker på et tidspunkt bliver afskaffet helt, så vi kan ligestille de pædagogstuderende med studerende på de andre velfærdsuddannelser og de andre professionsbacheloruddannelser. Lige når vi er ved praktikkerne, vil jeg bare også lige understrege, at vi i Enhedslisten er glade for og glæder os meget til at se evalueringen, der skal laves af praktikvejledningen.
Og der bider vi især mærke i, at de pædagogstuderende har efterspurgt og efterlyst, at der kommer bedre vejledning og mere vejledning i praktikkerne.
Den nye pædagoguddannelse og det her lovforslag sikrer, at indholdet af pædagoguddannelsen er blevet bedre.
Men for at sikre både en højere faglighed og en bedre kvalitet er det vigtigt, at rammerne også er i orden.
Det kunne f.eks. ske ved at lave en reform af taxametersystemet, og vi håber, at ministeren på et tidspunkt indkalder til forhandlinger om dette, som det også står nævnt i regeringsgrundlaget.
Den nye pædagoguddannelse vil forhåbentlig sikre, at kommende pædagoger er endnu dygtigere end de dygtige pædagoger, vi allerede har i dag.
Enhedslisten kan på det varmeste støtte det her lovforslag.